ออมสินเปิด ยื่นขอกู้เพิ่ม บ้านประชารัฐ
ออมสินเปิดรับยื่นกู้บ้านประชารัฐรอบ 2 ถึงสิ้นเดือนนี้ พร้อมเตรียมสินเชื่อดอกเบี้ยพิเศษให้ผู้ผ่านเกณฑ์เกิน 2 หมื่นล้าน
22 เม.ย. 2559

ออมสินเปิดรับยื่นกู้บ้านประชารัฐรอบ 2 ถึงสิ้นเดือนนี้ พร้อมเตรียมสินเชื่อดอกเบี้ยพิเศษให้ผู้ผ่านเกณฑ์เกิน 2 หมื่นล้าน
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารเตรียมเปิดให้ลงทะเบียนเพื่อยื่นขอสินเชื่อในโครงการบ้านประชารัฐ วงเงิน 2 หมื่นล้านบาท รอบที่ 2 เริ่มวันที่ 22-30 เม.ย. 2559 หลังจากรอบแรกมีผู้มายื่นลงทะเบียนกว่า 3.13 หมื่นราย วงเงินสินเชื่อรวมกว่า 3 หมื่นล้านบาท
ทั้งนี้ คาดว่าเมื่อคัดกรองจนครบตามจำนวนผู้ที่ยื่นขอสินเชื่อรอบแรกแล้ว จะมีผู้ที่ผ่านเกณฑ์การอนุมัติสินเชื่อราว 1.5-1.7 หมื่นล้านบาท ส่งผลให้ยังเหลือวงเงินที่จะอนุมัติเพิ่มในการลงทะเบียนรอบที่ 2 อีกกว่า 3,000-5,000 ล้านบาท 
สำหรับสาเหตุที่ผู้ลงทะเบียนไม่ผ่านเกณฑ์การอนุมัติ ได้แก่ มีบ้านหลังแรกมาก่อนแล้ว บ้านพร้อมที่ดินมีราคาเกิน 1.5 ล้านบาท คู่สมรสมีกรรมสิทธิ์แล้วทำให้อีกฝ่ายใช้สิทธิไม่ได้ เจ้าของบ้านมีอายุมากเกินเกณฑ์ ปลูกสร้างบ้านหรือซ่อมแซมบ้านบนที่ดินของพ่อแม่หรือผู้อื่น และที่อยู่อาศัยที่ลูกค้าสนใจไม่ได้เข้าร่วมโครงการบ้านประชารัฐ ทั้งนี้ธนาคารได้ทยอยแจ้งให้กลุ่มผู้ลงทะเบียนผู้สนใจทราบเบื้องต้นแล้ว
นายชาติชาย กล่าวว่า หลังจากปิดรับแจ้งความประสงค์ในรอบที่ 2 และมีการอนุมัติสินเชื่อจากผู้ลงทะเบียนจนเสร็จสิ้นเกินวงเงินที่ตั้งไว้ 2 หมื่นล้านบาท ธนาคารออมสินจะเตรียมสินเชื่ออัตราดอกเบี้ยเพื่อรองรับเป็นกรณีพิเศษเฉพาะลูกค้าที่เกินส่วน 2 หมื่นล้านบาทอีกด้วย